Лилия Гаврилова һәм Руслан Сөнгатов клипта нинди бәхет күрсәтер? (ИНТЕРВЬЮ)

	“Ни булса да бергә булсын” дигән девиз астында яшәүчеләрнең тормыш мәшәкатьләре дә уңай якка гына җайлаша бара.  Ә нәкъ шундый исемдәге җыр белән тамашачы күңелен дәртләндереп һәм илһамландырып торучы Лилия Гаврилова һәм Руслан Сөнгәтовның иҗатлары да яңа нәтиҗәләр белән сөендереп тора. 	 Тиздән Руслан һәм Лилия PIXELFILMS PRODUCTION кинокомпаниясе белән бергә әлеге җырга клип та тәкъдим итәчәк. Лениногорск шәһәрендә иҗат итүче дуэт инде берничә ел мәртәбәле чараларда, бәйрәмнәр өлкәсендә  уңышлы гына эшләп килә. — Иҗади дуэт булып ничек берләшеп киттегез?
Лилия: 2013 елда минем танышым Гүзәл: “Тормыш иптәшем Русланның төркеменә җырчы һәм алып баручы кирәк, аның белән эшләп карамыйсыңмы?”, — дип миңа тәкъдим ясады. Шулай без Руслан Сөнгәтов белән танышып, бергә эшли башладык. Ул вакытта ук аның бәйрәмнәр оештыру төркеме бар иде һәм бүгенге көндә дә без төрле мәҗлесләр үткәреп, бергә эшләп йөрибез. Гаиләләр белән бик дус яшибез, барлык проблемаларны бергә хәл итеп, бәйрәмнәрне дә бергә үткәрәбез. Соңгы вакытта без үз репертуарыбыз өстендә эшләдек, җырлар яздырдык һәм клипка да алынырга булдык. — Зур сәхнәдә беренче булып кайсы җырны башкардыгыз? Чыгышыгыз ничек истә калды?
Лилия: Беренче чыгышым зур сәхнәдә түгел, ә үзем эшли торган мәктәбемдә булды. 8 мартка багышланган конкурста мине җырларга үгетләделәр. “Музыка училищесын бетереп, бер җыр да башкармасаң инде”, — дип тәрбия эшләре буенча директор урынбасары бераз үпкәсен белдереп куйды. Мин инде аны үпкәләтмим дип, чыгышымны әзерли башладым. Эльвира Хәйруллина репертуарыннан  “Мең яшә, әнкәем” дигән җырны башкардым. Бу чыгыш минем, чыннан да, беренче иде. Музыка училищесында имтихан һәм зачетлар биргәндә дә мондый  илһам һәм дулкынлану хисе булмаган икән. Анда ничектер сессияне ябарга кирәк, койрыклар булмасын дип укылган. Иң кызыгы, шул чыгыштан соң озак та үтмәде мин Руслан Сөнгәтов белән таныштым. Менә шушы чыгышым миңа ниндидер дәрәҗәдә иҗатка ныклап алынырга этәргеч бирде.
Руслан: Мин беренче булып зур сәхнәдә Фирдүс Тямаев репертуарыннан «Әти җаным» һәм «Зәңгәр күзләр» җырларын башкарган идем. Беренче чыгыш, әлбәттә, дулкынландыра инде, кеше ничек кабул итәр икән дип уйлаганым истә. — Тормышыгыз бары иҗатка гына багышланганмы?
Лилия: Юк, минем өчен иң мөһиме — гаиләм, балаларым, аларның киләчәге, ә иҗат ул минем тормышымны тагын да баетып, тулыландырып тора. Тормыш иптәшем Руслан белән кызыбыз Эльвинаны һәм улыбыз Эмильне үстерәбез.
Руслан: Иҗат өлкәсе минем төп эшем булуга карамастан, гаиләм һәм балаларым беренче урында тора. Без тормыш иптәшем Гүзәл белән ике ул —  Илнур белән Тимурны тәрбиялибез.  — Күп кенә артистларның керем чыганагы булып бәйрәмнәрдә эшләү тора. Әлеге өлкәдә хезмәт куеп, кешенең күңелен күрү беренче карашка гына җиңел тоела. Моның авырлыгын эшләп карагач кына аңлыйсыңмы?
Лилия: Минем уйлавымча, һәр кешенең хезмәте бәяләнергә тиеш. Моны җырчыларга гына кагыла дип әйтмим. Һәр кеше үз профессиясенең остасы булса, нигә аңа акча түләмәскә?! Ә иҗат өлкәсенә килгәндә, бу бик кызыклы һәм авыр эш. Үзе эшләп карамаган кеше сине сәхнәгә матур итеп чыгасың да, шуның белән эшең бетә дип уйлый, ә сәхнә артында, шул бер чыгыш өчен күпме әзерлек, күпме көч куелганын күз алдына да китерми. Кеше күңелен күрә белү — ул үзе бер һөнәр дип тә әйтер идем мин. Тагын шунысы бар: синең эшең әле барысына да ошап та бетмәскә мөмкин, чөнки төрле кешенең төрле карашлары.
Руслан: Бик күп артистларыбыз бәйрәмнәр үткәрә һәм аларның иҗатлары керем чыганагы булып торуын мин нормаль күренеш дип саныйм. Һәр кешенең эше бәяләнергә тиеш, бигрәк тә кешегә ярый белү, аның күңелен күрә белү җиңел эш дип әйтеп булмый. Тик шуңа карамастан, эшләнгән эшеңнең әйбәт нәтиҗәсен күрү барлык авырлыкларны да җиңә. — Эстрадада җырчы булып балку өчен музыкаль белем алуны төп шарт дип саныйсызмы? Популяр булу өчен нәрсә таләп ителә?
Лилия: Эстрада җырчысы булу өчен музыкаль белем кирәк дип саныйм, тик шул ук вакытта безнең шактый гына танылган җырчыларыбызның музыкаль белемнәре юклыгы аларга комачауламый. Җырчы үзенә музыкаль белем кирәк дип санаса — укырга беркайчан да соң тугел. Популяр булу дигән сүзне дә һәр кеше үзенчә аңлый, минемчә, кеше күңеленә юл табып, аларга ошый алсаң, син, чыннан да, популяр җырчы буласың. Һәр башкаручының үз тамашачысы була, шуңа күрә монда төгәл генә кагыйдәләр юктыр дип уйлыйм.
Руслан: Әгәр дә сәхнәдә үз урыныңны, сине яраткан тамашачыны таба алсаң, музыкаль белем катгый таләп булып тормый.  — Зур сәхнәгә сәләт белән генә чыгып булмый, аның өчен тамашачыны кызыксындырырлык иҗат юнәлеше булырга тиеш. Сез бу турыда нинди фикердә?
Руслан: Тамашачыны кызыксындырырга хәзер бик авыр, чөнки безнең артистларыбыз күп һәм һәрберсе дә талантлы. Монда ниндидер «изюминка» булырга тиеш. Бу өлкәдә үзеңә профессиональ яктан кызыклы юнәлеш табып эшләсәң, тамашачының игътибарын җәлеп итеп була.
—  “Ни булса да бергә булсын” җырына клип та төшерергә алынгансыз  дип беләбез.
Лилия: “Ни булса да бергә булсын” дигән җырның эчтәлеге һәм көе безгә бик ошады. Ни булуга карамастан яныңда сиңа тугры туганнарың, дусларың булу — ул үзе бер бәхет дип уйлыйбыз. Без Руслан белән Лениногорск шәһәрендәге иҗатташ дуслар белән үзебезнең эшчәнлегебез өчен бер клип төшергән идек инде. Русланның үзенең аерым тагын бер клибы бар. Алардан кала тагын бер сыйфалы уртак клип эшлисебез килде. PIXELFILMS PRODUCTION кинокомпаниясе белән иҗат җимешебезне тиздән тамашачыларыбызга тәкъдим итәрбез.

Фотолар шәхси архивтан алынды. 
	Гөлшат МИНГАЗИЗОВА	
Gong-TV

	№ --- | 04.04.2017	


